钦定古今图书集成/明伦汇编/氏族典/第053卷 > 韦鼎
## 钦定古今图书集成/明伦汇编/氏族典/第053卷 > 韦鼎

按《隋书韦鼎传》，“鼎字超盛，京兆杜陵人也。父正。鼎少
通脱，博涉经史，明阴阳逆刺，尤善相术。仕梁，起家湘
东王法曹参军。遭父忧，哀毁过礼。服阕，为邵陵王主
簿。侯景平，司徒王僧辩以为户曹属，历太尉掾、大司
马从事，中书侍郎。陈武帝在南徐州，鼎望气知其当
王，遂寄孥焉。及受禅，拜黄门侍郎，俄迁司农卿、司徒”
右长史、贞威将军，领安右晋安王长史，行府国事，转
廷尉卿。大建中，为聘周主使，加散骑常侍，寻为秘书
监、宣远将军，转临海王长史，行吴兴郡事，入为太府
卿。初鼎聘周，与高祖相遇，谓高祖曰：“观公容貌，故非
常人，而神监深远，亦非群贤所逮也。不久必大贵，贵
则天下一家，岁一周天。老夫当委质公相不可言，愿
深自爱。”及陈平，上驰召之，授上仪同三司，待遇甚厚。
上每与公王宴赏，鼎恒预焉。开皇十二年，除光州刺
史，以仁义教导，务弘清静。寻追入京，以年老多病，累
加优赐。顷之卒，年七十九。